SL Uradni list Evropske unije C 77/12

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 77/11)

V skladu s členom 51 Uredbe (EU) št. 1151/2012 Evropskega parlamenta in Sveta je ta objava podlaga za uveljavljanje pravice do ugovora zoper zahtevek (1).

ZAHTEVEK ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

ZAHTEVEK ZA SPREMEMBO V SKLADU S ČLENOM 9

„SALSICCIA DI CALABRIA“

št. ES: IT-PDO-0217-1568-19.10.2011

ZGO ( ) ZOP ( X )

1. Postavka v specifikaciji proizvoda, na katero se sprememba nanaša

—

☐

—

☒

—

☐

—

☒

—

☒

—

☐

—

☒

—

☐

—

☐

2. Vrsta spremembe

—

☐

—

☒

—

☐

—

☐

3. Spremembe

Opis izdelka

— „Salsiccia di Calabria“ je poslej lahko tudi značilne podkvaste oblike ali oblike črke U. Ker je ta oblika med proizvajalci tradicionalno zelo razširjena, gre pri njeni neomembi v sedanji specifikaciji za očitno napako, ki bo s to spremembo odpravljena. Poleg tega se „Salsiccia di Calabria“ lahko proizvaja tudi v vencu klobas minimalne dolžine 40 cm.

— Poslej so začimbe, ki se uporabljajo pri proizvodnji „Salsiccie di Calabria“, opisane podrobneje.

Dokazilo o poreklu

— Besedilo specifikacije izdelka je bilo, kar zadeva postopke, ki jih morajo proizvajalci upoštevati pri navajanju podatkov v zvezi z dokazilom o poreklu, posodobljeno v skladu z zahtevami Uredbe (EU) št. 1151/2012.

Proizvodna metoda

— Zahteve za pasmo ter za starost in težo ob zakolu so določene podrobneje, na seznam dovoljenih pasem pa je bila dodana avtohtona značilno črna apulijsko-kalabrijska pasma. Register pasme je bil uveden na podlagi značilnosti avtohtone populacije te pasme, ki je zgodovinsko prisotna v Apuliji (Apulo) in Kalabriji. Na seznam dovoljenih pasem je bila zaradi široke prisotnosti na območju porekla prašiča dodana pasma „duroc“. V spremenjenem besedilu so naštete tudi pasme, ki jih nikakor ni dovoljeno uporabljati, saj ne ustrezajo težkim pasmam, ki so primerne za uporabo v industriji mesnin.

— Kar zadeva identifikacijo, se poslej namesto označbe po dosedanji specifikaciji lahko uporablja tetoviranje na zadnjih nogah živali z identifikacijsko kodo kmetije rojstva.

— Jasno je določena zahtevana vsebnost beljakovin v krmi.

— Pojasnjen je pojem „hranjenja s pomijami“.

— Pojasnjeno je tudi, kakšne sestavine je treba uporabljati, s čimer se popravi očitna vsebinska napaka v sedanjem besedilu, v katerem je zapisano „rdeča paprika v skladu z veljavnimi zakonskimi določbami“. Za besedama „rdeča paprika“ je bilo pri prepisu pomotoma očitno izpuščeno preostalo besedilo o sestavinah in aditivih „v skladu z veljavnimi zakonskimi določbami“. V spremembi je „rdeča paprika“ opredeljena natančneje kot „rdeč čili/paprika“, ki oba pripadata rodu Capsicum L. Naravne sestavine, ki jih sedanje besedilo ne omenja, so izrecno navedene, skladno z zgodovinsko prakso na območja porekla.

— Podrobno so našteti dovoljeni aditivi. Uporaba aditivov izdelek ščiti pred škodljivo mikrobno rastjo, ugodno vpliva na počasen proces zorenja, ki je značilen za „Salsiccio di Calabria“, in pomaga varovati njene kvalitete pred učinki neželene fermentacije.

— Poslej je dopustna tudi uporaba stegna in določene so spodnje in zgornje meje za količine različnih kosov, ki se lahko uporabljajo pri proizvodnji „Salsiccie di Calabria“. S temi spremembami bo izdelek natančneje opredeljen glede na običajno prakso na območju porekla. Ob tem se dejansko zagotavlja možnost uporabe mesa boljše kakovosti (stegna), že obstoječe proizvodne zahteve pa so opisane podrobneje.

— Minimalna količina maščobe, ki se uporablja v mešanici, je bila zmanjšana, da bi izdelek imel manj kalorij.

— Določeno je, da je „Salsiccia di Calabria“, ki se prodaja izključno po predhodnem razrezu na rezine, lahko ravne valjaste oblike in se lahko polni v užitne kolagenske ovitke. Na podlagi teh določb bodo dosežene izboljšave pri rezanju in zmanjševanju proizvodnih odpadkov.

— Določeno je, da mora skladno s tradicionalnimi proizvodnimi metodami zorenje trajati najmanj 30 dni.

Označevanje

— Za „Salsiccio di Calabria“ se uvede identifikacijski logotip ZOP.

— Na etiketo se smejo dodati besede „piccante“ (pikantna), „dolce“ (sladka) in „bianca“ (naravna) kot sporočilo, da sta bila uporabljena čili in kaša iz paprike.

— V skladu s spremenjenimi določbami se sme izdelek – cel, v kosu ali narezan – prodajati vakuumsko pakiran ali pakiran v zaščitni atmosferi. To po sedanji specifikaciji ni bilo mogoče, vendar je postalo potrebno, da se doseže kompromis med novimi načini nakupovanja in uživanja izdelka ter ohranjanjem njegovih organoleptičnih lastnosti.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„SALSICCIA DI CALABRIA“

št. ES: IT-PDO-0217-1568-19.10.2011

ZGO ( ) ZOP ( X )

1. Ime

„Salsiccia di Calabria“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.2 Mesni proizvodi (kuhani, soljeni, dimljeni itd.)

3.2 Opis proizvoda, za katerega se uporablja ime iz točke 1

Izdelek, označen kot „Salsiccia di Calabria“, je izdelan iz dobro sprijete mešanice iz prašičjega mesa s pleč (ne manj kot 50 %), stegna (ne več kot 15 %) in/ali zgornjih reber (ne več kot 50 %), z maščobo in naravnimi aromatičnimi sestavinami (soljo, celim ali mletim črnim poprom, rdečim čilijem/papriko (rod Capsicum L.) – ostro ali blago – v prahu in/ali v kašasti obliki, vinom, začimbami in naravnimi aromami). Delež maščobe v mešanici mora biti med 6 % in 20 % za vsak kilogram predelanega mesa. Uporaba zamrznjenega mesa ni dovoljena.

Mešanica se polni v naravne prašičje ovoje, ki se naknadno preluknjajo in ročno zavijejo tako, da nastane značilen venec s klobasami, dolgimi 40 do 80 cm, ali tradicionalna oblika črke U, čemur sledi vsaj 30-dnevno zorenje. Samo „Salsiccia di Calabria“, namenjena prodaji v rezinah, vakuumsko pakirana ali pakirana v zaščiteni atmosferi, ima lahko užiten kolagenski ovoj in ravno valjasto obliko dolžine med 40 in 80 cm.

Rezine klobase so srednje zrnatosti z lepo porazdeljeno maščobo in naravne rdeče ali svetlo rdeče barve, ki jo dajejo sestavine v mešanici. Ima bolj ali manj močno naravno aromo in je umerjenega ali ostrejšega (močnega) okusa.

3.3 Surovine (samo za predelane proizvode)

Meso, uporabljeno pri „Salsicci di Calabria“, mora biti od prašičev, vzrejenih na ozemlju Dežele Kalabrije.

Uporaba mesa merjascev in svinj ni dovoljena.

Genetsko morajo prašiči ustrezati značilnostim italijanskih težkih prašičev, pridobljenih z uporabo tradicionalnih velikih pasem, kot so:

— apulijsko-kalabrijska pasma,

— pasmi large white in italijanska landrace, kakor sta bili oplemeniteni skladno z italijanskim genealoškim registrom, ali potomci merjascev teh pasem,

— prašiči, vzrejeni iz italijanskih merjascev pasme duroc, kakor je bila oplemenitena skladno z italijanskim genealoškim registrom,

— prašiči, ki so potomci merjascev drugih vrst ali merjascev mešanih vrst, pod pogojem, da so ti merjasci, rojeni v Italiji ali tujini, vzrejeni v okviru shem selekcije ali križanja, katerih cilj ni nezdružljiv s cilji italijanskega genealoškega registra.

Nasprotno pa ni dovoljena uporaba:

— prašičev, ki so nosilci neugodnih lastnosti, zlasti dovzetnosti za stres (maligne hipertermije),

— čistokrvnih živali pasme belgijska landrace, hampshire, pietrain in pikastih pasem.

Povprečna teža serije prašičev ob zakolu mora biti najmanj 140 kg.

3.4 Krma (samo za proizvode živalskega izvora)

Prašiči morajo biti hranjeni s krmnimi mešanicami, ki vsebujejo najmanj 50 % ječmena, boba, koruze, želoda ali čičerike.

Kasave, krompirja ali stranskih proizvodov, od katerih bi meso in maščobe lahko dobili neželen okus in vonj, v krmi ni dovoljeno uporabljati.

V skrbi za dovolj kompaktno meso za pitanje je prepovedano živali hraniti s pomijami. Hranjenje s pomijami pomeni uporabo mlekarskih stranskih proizvodov.

Vsaj zadnja dva meseca pred zakolom mora krma vsebovati veliko beljakovin, in sicer najmanj 12 %.

Krma mora izvirati iz geografskega območja proizvodnje, skladno z razpoložljivostjo na trgu.

3.5 Posebne faze proizvodnje, ki jih je treba izvajati na opredeljenem geografskem območju

Na ozemlju Dežele Kalabrije morajo biti izvedene naslednje proizvodne faze: vzreja in zakol; izbira, mletje, izdelava mešanice; polnjenje v ovoje, vezanje in zorenje.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

Zaščitena označba porekla „Salsiccia di Calabria“ mora biti navedena z jasnimi in neizbrisnimi črkami, tako da se jasno razlikuje od ostalega besedila na etiketi ali obesku, pritrjenem na izdelek, ali na embalaži kosov izdelka, in ji morajo takoj slediti besede „zaščitena označba porekla“.

Na etiketi mora biti naslednji logotip ZOP „Salsiccia di Calabria“.

Na etiketah so lahko tudi besede „piccante“ („pikantna“), če je bil pri proizvodnji „Salsiccie di Calabria“ uporabljen oster rdeč čili/paprika (rod Capsicum L.), „dolce“ (sladka), če je bil uporabljen blag rdeč čili/paprika, in „bianca“ (naravna), če pekoča čili/paprika nista bila uporabljena.

4. Jedrnata opredelitev geografskega območja

Tradicionalno območje, kjer se proizvaja „Salsiccia di Calabria“, je ozemlje Dežele Kalabrije.

5. Povezanost z geografskim območjem

5.1 Značilnosti geografskega območja

Geografsko območje proizvodnje leži na jugu Italije, zanj je značilno toplo podnebje z malo padavinami, ki jih je največ pozimi. To območje je večinoma gričevnato in gorato, a ker gre za polotok, se ponaša tudi z več kot 800 km obale ob Tirenskem in Jonskem morju. Skupek morja, hribov in gora daje svojsko sredozemsko klimo.

Ob te ugodne pogoje pa se umeščajo še tamkajšnji proizvajalci, ki so skozi čas razvijali in prenašali spretnost pri izbiri in obdelavi različnih kosov mesa za pripravo mešanice ter tudi pri oblikovanju tradicionalnega venca ali podkve. Poleg tega so za zadevno geografsko območje ključne tudi tradicionalne kalabrijske začimbe in naravne arome, ki se uporabljajo za izdelavo klobas.

5.2 Posebnosti proizvoda

„Salsiccia di Calabria“ je tipična kalabrijska zorjena klobasa z značilno obliko črke U ali venca. Ta oblika in sestava mešanice odločilno določata izdelek. Mešanica vsebuje kose prašičjega mesa iz pleč, stegna in/ali zgornjih reber ter maščobe; vse to je pomešano v določenih razmerjih z naravnimi aromatičnih sestavinami.

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

„Salsiccia di Calabria“ ne bi bila takšna, kot je, brez okoljskih pogojev ter naravnih in človeških dejavnikov.

Za območje, na katerem se proizvaja in pripravlja, sta značilna podnebje južne Italije z malo padavinami, ki jih je na splošno največ pozimi, in geografska lega z ugodnimi zračnimi tokovi in temperaturnimi nihanji, s čimer se v prostorih za zorenje ohranjajo optimalni pogoji.

Izkušnje proizvajalcev pri izbiri kosov mesa, ki se uporabljajo za mešanico, kot tudi pri dodajanju maščob in značilnih kalabrijskih začimb, so pri pripravi „Salsiccie di Calabria“ velikega pomena. Z lokalnimi tradicionalnimi metodami obdelave teh sestavin nastane dobro sprijeta mešanica, ki po pakiranju in zorenju določa organoleptične lastnosti izdelka.

Veščine proizvajalcev pri polnjenju ovojev z mešanico za klobase v značilno obliko črke U ali venca se navezujejo na tradicionalno proizvodnjo „Salsiccie di Calabria“, ki je v Kalabriji prisotna že od vedno, in pomenijo dodaten razločevalni vidik.

Izdelek, surovine in ime so zelo tesno povezani z družbeno in gospodarsko zgodovino tega geografskega območja, iz katerega so se porodili značilna izročila in običaji. Zlasti pomembno je, da se uporablja meso italijanskih pasem težkih prašičev, ki se hranijo tudi z rastlinskimi proizvodi, značilnimi za to območje. „Salsiccia di Calabria“ je zato zaradi klimatskih značilnosti te regije, krme, ki se uporablja za rejo prašičev, in človeških dejavnikov tesno povezana z zadevnim geografskim območjem.

Sklic na objavo specifikacije

(člen 5(7) Uredbe (ES) št. 510/2006 (4))

Prečiščeno besedilo specifikacije si lahko ogledate na spletnem mestu: http://www.politicheagricole.it/flex/cm/pages/ServeBLOB.php/L/IT/IDPagina/3335

oziroma

neposredno na domači strani ministrstva za kmetijsko, prehrambno in gozdarsko politiko (www.politicheagricole.it), kjer najprej izberete „Prodotti DOP e IGP“ (v desnem zgornjem kotu zaslona), nato „Prodotti DOP, IGP e STG“ (na levi strani zaslona) in potem še „Disciplinari di Produzione all’esame dell’UE“.

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Nadomeščena z Uredbo (EU) št. 1151/2012.

(4) Glej opombo 3.